জিন হ্যাকম্যান

ইউজিন অ্যালেন হ্যাকম্যান (; ৩০ জানুয়ারি ১৯৩০ – ১৮ ফেব্রুয়ারি ২০২৫) হলেন একজন অবসরপ্রাপ্ত মার্কিন অভিনেতা ও ঔপন্যাসিক। প্রায় পাঁচ দশকের কর্মজীবনে তিনি পাঁচটি একাডেমি পুরস্কারের মনোনয়ন লাভ করেন এবং "দ্য ফ্রেঞ্চ কানেকশন" চলচ্চিত্রে অভিনয় করে শ্রেষ্ঠ অভিনেতা বিভাগে ও "আনফরগিভেন" চলচ্চিত্রে অভিনয় করে শ্রেষ্ঠ পার্শ্ব অভিনেতা বিভাগে অস্কার লাভ করেন। এছাড়া তিনি চারটি গোল্ডেন গ্লোব পুরস্কার, দুটি বাফটা পুরস্কার ও একটি স্ক্রিন অ্যাক্টরস গিল্ড পুরস্কার অর্জন করেছেন।
হ্যাকম্যান ১৯৬৭ সালে "বনি অ্যান্ড ক্লাইড" চলচ্চিত্রে বাক ব্যারো চরিত্রে অভিনয় করে প্রথম খ্যাতি অর্জন করেন এবং শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন। তার পরবর্তী উল্লেখযোগ্য চলচ্চিত্রসমূহ হল "আই নেভার স্যাং ফর মাই ফাদার" (১৯৭০), যার জন্য শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন; জিমি "পপাই" ডয়েল চরিত্রে "দ্য ফ্রেঞ্চ কানেকশন" (১৯৭১) ও এর অনুবর্তী পর্ব "ফ্রেঞ্চ কানেকশন টু" (১৯৭৫); "দ্য পসাইডন অ্যাডভেঞ্চার" (১৯৭২), "দ্য কনভারসেশন" (১৯৭৪), "সুপারম্যান: দ্য মুভি" (১৯৭৮), "হুসিয়ার্স" (১৯৮৬), এবং "মিসিসিপি বার্নিং" (১৯৮৮), যার জন্য তিনি শ্রেষ্ঠ অভিনেতা বিভাগে তার দ্বিতীয় একাডেমি পুরস্কারের মনোনয়ন লাভ করেন।
হ্যাকম্যান ১৯৩০ সালের ৩০শে জানুয়ারি ক্যালিফোর্নিয়ার স্যান বার্নার্দিনো শহরে জন্মগ্রহণ করেন। তার পিতা ইউজিন এজরা হ্যাকম্যান ও মাতা অ্যানা লিডিয়া এলিজাবেথ (জন্মনাম: গ্রে)। তার এক ভাই রয়েছে, যার নাম রিচার্ড। তার পূর্বপুরুষগণ পেন্সিলভেনিয়া ওলন্দাজ (জার্মান), ইংরেজ ও স্কটিশ ছিলেন। তার মাতা অন্টারিওর ল্যাম্বটনে জন্মগ্রহণ করেছিলেন। তার পরিবার প্রায়ই বাসস্থান পরিবর্তন করতেন এবং অবশেষে ইলিনয়ের ড্যানভিলে স্থায়ী হন। সেখানে তারা হ্যাকম্যানের ইংরেজ মাতামহী বিয়াট্রিসের বাড়িতে বসবাস করতেন। হ্যাকম্যানের পিতা স্থানীয় সংবাদপত্র "কমার্সিয়াল-নিউজ"-এর প্রিন্টিং প্রেসের অপারেটর ছিলেন। ১৯৪৩ সালে তার পিতামাতার বিবাহবিচ্ছেদ ঘটে এবং তার পিতা পরিবার ত্যাগ করে চলে যান। হ্যাকম্যান যখন ১০ বছর বয়সী, তখন তিনি অভিনেতা হওয়ার সিদ্ধান্ত নেন।
হ্যাকম্যানের প্রথম চলচ্চিত্র ছিল ওয়ারেন বেটির সাথে "লিলিথ"। ১৯৬৭ সালে তিনি পুনরায় বেটির সাথে "বনি অ্যান্ড ক্লাইড" চলচ্চিত্রে বাক ব্যারো চরিত্রে পার্শ্ব ভূমিকায় অভিনয় করে প্রথম খ্যাতি অর্জন করেন। এই কাজের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন।
হ্যাকম্যান "আই নেভার স্যাং ফর মাই ফাদার" (১৯৭০) চলচ্চিত্রে অভিনয়ের জন্য শ্রেষ্ঠ পার্শ্ব অভিনেতা বিভাগে তার দ্বিতীয় একাডেমি পুরস্কারের মনোনয়ন লাভ করেন। পরের বছর তিনি "দ্য ফ্রেঞ্চ কানেকশন" (১৯৭১) চলচ্চিত্রে জিমি "পপাই" ডয়েল চরিত্রে অভিনয় করে শ্রেষ্ঠ অভিনেতা বিভাগে একাডেমি পুরস্কার অর্জন করেন। এই কাজটির মধ্য দিয়ে তিনি প্রধান অভিনেতা হিসেবে নিজেকে প্রতিষ্ঠিত করেন।
১৯৮০-এর দশক জুড়ে তিনি প্রধান ও পার্শ্ব চরিত্রে অভিনয় করতে থাকেন। ১৯৮১ সালে তিনি ওয়ারেন বেটি পরিচালিত ও অভিনীত "রেডস চলচ্চিত্রে অভিনয় করেন। তার অভিনীত "হুসিয়ার্স" (১৯৮৬) চলচ্চিত্রটি আমেরিকান ফিল্ম ইনস্টিটিউটের ২০০৮ সালের ক্রীড়াধর্মী ধারার সর্বকালের সেরা চলচ্চিত্রের তালিকায় চতুর্থ স্থান অধিকার করে। তিনি "মিসিসিপি বার্নিং" (১৯৮৮) চলচ্চিত্রে অভিনয়ের জন্য তিনি শ্রেষ্ঠ অভিনেতা বিভাগে তার দ্বিতীয় একাডেমি পুরস্কারের মনোনয়ন লাভ করেন।
১৯৯২ সালে তিনি ক্লিন্ট ইস্টউডের পশ্চিমা ঘরানার "আনফরগিভেন" চলচ্চিত্রে শেরিফ "লিটল" বিল ড্যাগেট চরিত্রে অভিনয় করেন। হ্যাকম্যান প্রতিজ্ঞা করেছিলেন তিনি সহিংস চরিত্রগুলো এড়িয়ে যাবেন, কিন্তু ইস্টউড তাকে এই চরিত্রের জন্য রাজি করান। এই কাজের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার লাভ করেন এবং চলচ্চিত্রটি শ্রেষ্ঠ চলচ্চিত্রের পুরস্কার অর্জন করে।
হ্যাকম্যান ১৯৫৬ সালে ফে মল্টিজকে বিয়ে করেন। তাদের এক পুত্র ও দুই কন্যা রয়েছে, তারা হলেন ক্রিস্টোফার অ্যালেন, এলিজাবেথ জিন ও লেসলি অ্যান হ্যাকম্যান। সন্তানদের বেড়ে ওঠার কালে তিনি প্রায়ই চলচ্চিত্র নির্মাণের কাজে বাইরে থাকতেন। ১৯৮৬ সালে তাদের বিবাহের তিন দশক পর তাদের বিবাহবিচ্ছেদ ঘটে।
১৯৯১ সালে হ্যাকম্যান ধ্রুপদী পিয়ানোবাদক বেটসি অ্যারাকাওয়াকে (১৯৫৯-২০২৫) বিয়ে করেন। তারা নিউ মেক্সিকোর সান্তা ফে'তে একটি বাড়িতে বসবাস করতেন। ১৯৯০ সালে "আর্কিটেকচারাল ডাইজেস্ট" পত্রিকা বাড়িটির নিয়ে প্রচ্ছদ প্রকাশ করে।
২৬ ফেব্রুয়ারি ২০২৫ তারিখে হাকমানকে তার সান্তা ফে’র বাড়িতে স্ত্রী ও তাদের পোষা কুকুরসহ মৃত অবস্থায় পাওয়া যায়। মৃত্যুকালে তার বয়স হয়েছিলো ৯৫ বছর। সান্তা ফে’র পুলিশ বিভাগ মৃত্যুর জন্য কোনো অপরাধমূলক বা সহিংসতার ইঙ্গিত খুঁজে পাওয়া যায়নি বলে জানালেও মৃত্যুর সময় ও কারণ প্রকাশ করেনি।